Sodba IV Ips 23/2011
Sodna praksa Vrhovnega sodišča, 2011-03-24

PREKRŠKOVNO PROCESNO PRAVO - VARNOST CESTNEGA PROMETA

postopek o prekršku - organi za odločanje o prekrških - redni sodni postopek - hitri postopek - izrekanje kazenskih točk v prometu s prenehanjem veljavnosti vozniškega dovoljenja - voznik začetnik

Po določbi pete alineje drugega odstavka 52. člena ZP-1 v zvezi s četrtim odstavkom 235. člena ZVCP-1 hitri postopek zoper voznika začetnika ni dovoljen za prekršek, za katerega je predpisana stranska sankcija v številu, večjem od 6.

Plačilni nalog Postaje prometne policije Maribor se razveljavi in se zadeva vrne prekrškovnemu organu v nadaljnji postopek.

1. Postaja prometne policije Maribor (v nadaljevanju prekrškovni organ) je zoper M. B. izdala izpodbijani plačilni nalog in mu za prekršek po 7. točki četrtega odstavka 38. člena Zakona o varnosti cestnega prometa (v nadaljevanju ZVCP-1) izrekla globo 500 EUR in 11 kazenskih točk.

2. Vrhovni državni tožilec je zahtevo za varstvo zakonitosti vložil zaradi kršitve določbe pete alineje drugega odstavka 52. člena Zakona o prekrških (ZP-1), ker hitri postopek ni dovoljen zoper voznika začetnika za prekrške, za katere se lahko izreče sankcija 7 ali več kazenskih točk v cestnem prometu. Storilcu M. B. je bilo za prekršek poleg globe 500 EUR izrečenih 11 kazenskih točk. Glede na to, da je vozniško dovoljenje za vozila A kategorije, s katerim je dne 23. 7. 2010 storil prekršek, pridobil dne 30. 7. 2009, je bil v času storitve prekrška voznik začetnik. Ker se vozniku začetniku po četrtem odstavku 235. člena ZVCP-1 izreče prenehanje veljavnosti vozniškega dovoljenja, če v času treh let doseže ali preseže 7 kazenskih točk, hitri postopek skladno s peto alinejo drugega odstavka 52. člena ZP-1 ni dopusten. Vrhovni državni tožilec zato trdi, da je bila z izpodbijanim plačilnim nalogom na način, določen v drugi alineji 62. člena ZP-1, kršena določba pete alineje drugega odstavka 52. člena ZP-1. Vrhovnemu sodišču predlaga, naj izpodbijani plačilni nalog razveljavi in zadevo vrne v novo odločanje prekrškovnemu organu.

3. Zahteva vrhovnega državnega tožilca za varstvo zakonitosti je bila na podlagi 171. člena ZP-1 v zvezi z drugim odstavkom 423. člena Zakona o kazenskem postopku vročena storilcu prekrška, ki nanjo ni odgovoril.

4. V skladu s prvim odstavkom 45. člena ZP-1 o prekrških odločajo prekrškovni organi in sodišča. Po določbi prvega odstavka 52. člena ZP-1 se o prekrških praviloma odloča v hitrem postopku pred prekrškovnim organom, razen ko zakon določa drugače. Izjeme, ko hitri postopek ni dovoljen, so določene v drugem odstavku 52. člena ZP-1. V primerih prekrškov zoper varnost javnega prometa, kot je obravnavani, hitri postopek med drugim ni dovoljen, kadar je predpisana stranska sankcija kazenskih točk v številu, zaradi katerega se po tem zakonu izreče prenehanje veljavnosti vozniškega dovoljenja (peta alineja drugega odstavka 52. člena ZP-1).

5. Glede na navedeno po določbi pete alineje drugega odstavka 52. člena ZP-1 v zvezi s četrtim odstavkom 235. člena ZVCP-1 hitri postopek zoper voznika začetnika ni dovoljen za prekršek, za katerega je predpisana stranska sankcija v številu, večjem od 6. Po določbi 66. točke 23. člena ZVCP-1 je voznik začetnik vsak voznik do dopolnjenega enaindvajsetega leta starosti in voznik motornega vozila v obdobju dveh let od pridobitve vozniškega dovoljenja za vožnjo motornih vozil, na glede na to, ali je bilo pridobljeno v Republiki Sloveniji ali v tujini. Voznik začetnik je tudi voznik motornega vozila dve leti od prve pridobitve vozniškega dovoljenja za vožnjo motornih vozil katere od kategorij A2, A ali B, čeprav že ima vozniško dovoljenje za vožnjo motornih vozil kategorij AM, A1, B1, F ali G.

6. Prenehanje veljavnosti vozniškega dovoljenja za vse kategorije motornih vozil, za katere je storilec imel dovoljenje, ko je storil prekršek, s katerim je dosegel predpisano število kazenskih točk, se po določbi tretjega odstavka 22. člena ZP-1 izreče vozniku, ki v času treh let doseže ali preseže 18 kazenskih točk v cestnem prometu. V skladu s četrtim odstavkom istega člena je z zakonom lahko določeno, da se posameznim vrstam voznikov ta sankcija izreče pri večjem ali manjšem številu kazenskih točk. Na tej podlagi ZVCP-1 v četrtem odstavku 235. člena določa, da se vozniku začetniku izreče sankcija prenehanja veljavnosti vozniškega dovoljenja, če v času treh let doseže ali preseže 7 kazenskih točk v cestnem prometu. Vozniku, ki je imetnik tujega vozniškega dovoljenja, po določbi osmega odstavka 22. člena ZP-1 sodišče namesto prenehanja veljavnosti vozniškega dovoljenja izreče prepoved uporabe tujega vozniškega dovoljenja na ozemlju Republike Slovenije za dobo do enega leta. Za izrek prepovedi uporabe vozniškega dovoljenja na ozemlju Republike Slovenije se smiselno uporabljajo določbe navedenega tretjega, četrtega, petega, šestega in sedmega odstavka tega člena 22. člena ZP-1.

7. Z izpodbijanim plačilnim nalogom je prekrškovni organ storilcu zaradi prekrška po 7. točki četrtega odstavka 38. člena ZVCP-1 poleg globe v znesku 500 EUR izrekel tudi stransko sankcijo 11 kazenskih točk v cestnem prometu. V plačilnem nalogu je navedeno, da je storilec ob storitvi predmetnega prekrška z dne 23. 7. 2010 vozniško dovoljenje za kategorijo vozila A, s katerim je storil prekršek, pridobil dne 30. 7. 2009 in da je voznik začetnik. Glede na to, da je bil v času storitve obravnavanega prekrška voznik začetnik (66. točka prvega odstavka 23. člena ZVCP-1), je bila s takšno odločitvijo na način iz druge alineje 62. člena ZP-1 kršena peta alineja drugega odstavka 52. člena v zvezi z osmim odstavkom 22. člena ZP-1, ker o zadevi ni odločil pristojni organ.

8. Glede na ugotovljeno kršitev je Vrhovno sodišče izpodbijani plačilni nalog v skladu z 426. členom Zakona o kazenskem postopku v zvezi s 171. členom ZP-1 razveljavilo in zadevo vrnilo prekrškovnemu organu, ki bo v nadaljnjem postopku pristojnemu sodišču podal obdolžilni predlog.

ZP-1 člen 22, 22/3, 22/4, 22/8, 45, 52, 52/2-5, 62, 62-2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.